**Aktualni sat s 8. sjednice Gradskog vijeća Grada Samobora održane 29.03.2018.**

**Damir Skok (BM 365 – Stranka rada i solidarnosti):** - Ja bih u Aktualnom satu o nečemu što već meni osobno postavlja veliki problem, sada ne znam da li je opstrukcija u radu ili što. Naime, ja sam materijale za sjednicu dobio u ponedjeljak, znači u ponedjeljak navečer kada dođete s posla imate onda utorak i srijedu za nekakvu pripremu, analizu u stranci ili s kolegama, to je definitivno premalo. Ja govorim o vrlo opsežnom dnevnom redu i vrlo bitnim izvješćima - to je jedan par problema. Drugi je, namjerna ili nenamjerna, opstrukcija mojeg rada u Odboru za poljoprivredu i šumarstvo. Naime, u toj istoj koverti koja me dočekala u ponedjeljak navečer doma je bio moj poziv za sjednicu odbora koji se održao dva sata prije nego što sam ja došao doma. Znači, dobijem u ponedjeljak pozive, gdje ubacite kovertu, a to je već drugi puta. Ja dobivam otprilike poziv taj dan ili dva dana poslije nakon što je održana sjednica Odbora za poljoprivredu. Ovo sam molio i kumio prošli puta, sada zahtijevam službeno objašnjenje i recite ako ne želite da sam član Odbora za poljoprivredu, onda mi to otvoreno recite, da ja ne bih ispao budala pred javnošću i da ne dolazim na sjednicu. Mislim da je to vrlo ružno i neprofesionalno ponašanje od vas. Toliko za sada.

**Zamjenica pročelnice Ana Vlah:** - Evo ovako, prije svega želim samo naglasiti kako je materijal poslan u poslovničkim rokovima, a to je sedam dana prije same sjednice, dakle u četvrtak, i mi od kolege iz našeg Upravnog odjela, koji dostavlja materijale, nismo dobili nikakvu povratnu informaciju da nekomu nije dostavio. Zna se dogoditi ako su nekakve vremenske prilike takve da dođe do nedostavljanja na neka udaljenija mjesta, ali u ovom slučaju to nije bio slučaj. Tako da stvarno ne znam što se dogodilo, nemoguće da niste dobili. Naravno, ne želim reći da lažete, daleko od toga, ali u četvrtak je sve bilo odaslano iz Grada Samobora. Što se tiče poziva za odbore, vijećnicima koji su članovi odbora pozivi dolaze zajedno s materijalom. Kolega koji je to dostavljao nikakvu informaciju nam nije dao da nekomu od vijećnika, niti članu odbora, u četvrtak materijal nije bio dostavljen. Istražit ćemo i na idućoj sjednici se možemo očitovati.

**Damir Skok:**- Gledajte, da je meni i u petak, što nije, nego u ponedjeljak popodne, supruga našla nagurano u kaslić, u kojeg je teško nagurati pa je polupotrgan, nakon pokušaja stavljanja toga u kaslić, ali da sam dobio i u petak te materijale, zar vi mislite da je u redu da ja budem u petak popodne pozvan na odbor koji je u ponedjeljak. Zar ne mislite da mi ljudi normalni ne planiramo nešto u životu? Zbog čega je to tako? Danas postoje mailovi, postoje golubi pismonoše, ako nekomu treba, osigurat ćemo ga, ali dajte mi probajte to dostavljati. Ovo ne prihvaćam, ja nisam do ponedjeljka dobio nikakvu kovertu.

**Predsjednik Gradskog vijeća Miran Šoić:** - Vodit ćemo računa i provjeriti još jedanput.

**Luka Tomovski (SDP):** - Imam dva pitanja. Prvo pitanje je vezano za utvrđivanje granice Grada Samobora. Kao što smo imali priliku vidjeti, gradonačelnik Beljak je sa svojim jaskanskim kolegom Novoselom potpisao Sporazum o granici između Samobora i Jastrebarskog i taj potez je od velike važnosti za stanovnike naših sela koji sada konačno znaju kojem gradu pripadaju, gdje moraju ići rješavati papirologiju i slične stvari. No, kako ni naša Hrvatska još nema riješene sve granične sporove, tako nažalost, nema niti Grad Samobor. Na području Mjesnog odbora Pavučnjak još uvijek nije utvrđena granica između Grada Samobora i Grada Zagreba. No, nažalost, to nije samo naša lokalna granica između Samobora i neke druge jedinice lokalne samouprave, već je granica, praktički, između dviju županija, naše Zagrebačke i Grada Zagreba. Mene zanima, što će se poduzimati vezano za rješavanje toga problema? Jako nam je bito da u to onda uključimo i županiju. Da li možda znamo vezano uz to kakav je stav županije, obzirom da sada u županiji vlada jedna vrsta bezvlašća i rasula zbog političke trgovine nekih stranaka i pojedinaca.

Moje drugo pitanje tiče se naših nezaposlenih građana. Naime, prema podacima o broju nezaposlenih na području Grada Samobora u 2017. godini taj broj je bio 8,1% naših sugrađana, dok je u 2016. godini taj broj bio 11,4%. Vidljivi su pozitivni pomaci, ponajviše kada vidimo recimo u RH 12,2% bio taj broj nezaposlenosti, a u gradovima koji se mogu usporediti s nama, kao što je Ivanić-Grad 11.4%, naspram 8,1% naših. Zanima me koji su to potezi i projekti utjecali na to neko pozitivno pomicanje i što se još kani napraviti da smanjimo broj naših sugrađana na burzi?

**Predsjednik Gradskog vijeća Miran Šoić:** - Da li zamjenik Stanec može oko granice sa Zagrebom, do kuda smo stigli?

**Zamjenik gradonačelnika Željko Stanec:** - Moram se prije svega ispričati vijećniku Damiru Skoku. Evo, ovo mi je sada prva informacija da niste dobili na vrijeme materijal. Ja vam se ovom prilikom u ime gradske službe Grada Samobora ispričavam, nemam razloga da vam ne vjerujem. Ovo što je i rekla zamjenica pročelnice Ana Vlah to sigurno stoji, da su materijali u četvrtak otišli, a zbog čega vi niste dobili, to stvarno ne znam. Primite ispriku u ime Grada Samobora, odnosno gradske službe Grada Samobora, jer ne radi se sigurno o nekom namjernom opstruiranju ili, nedajbog, da iz nekog razloga niste dobili te materijale.

Što se tiče samog pitanja uvaženog vijećnika Luke Tomovskog, granica se da naravno riješiti, ako su obje strane suglasne oko rješavanja granice, a to je bio pozitivan primjer između Grada Samobora i Grada Jastrebarskog i onda tu stvarno ne postoje nikakvi problemi da se taj problem granica riješi. Konkretno, što se tiče rješavanja granice između Mjesnog odbora Pavučnjak - Horvati, odnosno Grada Samobora i Grada Zagreba, tu, nažalost, ima određenih problema. Mi smo taj proces prijedloga promjene granica uputili u Grad Zagreb već pred jedno tri godine, čak smo imali jedno obećanje gradonačelnika Grada Zagreba da će se on osobno založiti oko rješavanja tog graničnog problema. Osobno sam bio na jednom sastanku s pročelnikom Horvatom, koji je bio zadužen za rješavanje tog problema, između Grada Samobora i Grada Zagreba. Skupština Grada Zagreba nije se usuglasila s prijedlogom izmjena tih granica koje smo mi predložili. Sada, da ne objašnjavam, tamo je malo jedan veći problem, jedan dio i naših stanovnika koji pripadaju Gradu Samoboru imaju zemlju na području Grada Zagreba, pola ih je "za", a pola ih je "protiv", i nije baš problem da bi se i s naše strane dao na taj način jednostavno riješiti. To je što se tiče konkretnog pitanja na izmjenu granica između Grada Samobora i Grada Zagreba, odnosno županije.

Što smo napravili konkretno kod smanjena broja nezaposlenih, ja sam čak jednom prilikom i rekao u nekoj radijskoj emisiji, da ja osobno mislim da u principu u Gradu Samoboru i nema nezaposlenih, da manje više svi oni koji žele raditi da su oni i zaposleni. Ovo smanjenje od 11% na 8% sa 2016. na 2017. godinu, moram se zahvaliti našim obrtnicima, poduzetnicima koji ipak na području Grada Samobora zapošljavaju radnu snagu. Za ovaj dio još jedanput, mislim da imam osobne podatke da neke firme traže ljude, danas je također bila jedna poduzetnica kod mene, da je raspisala natječaj za 60 zaposlenih i da se od tih 60 javilo 6. Tako da mogu reći na konkretnim primjerima da u Gradu Samoboru i nema nezaposlenih i ovih 8% nije po meni neki pokazatelj da je to stvarna nezaposlenost.

**Irena Franceković (MOST):** - Imam dva pitanja za Aktualni sat, a pitanja su vrlo konkretna, ne odnose se od Mjeseca pa do Samobora, nego isključivo na naš grad. Prvo je u vezi zapošljavanja. Vidim da je to postala interesantna tema, ne znam koliko je Grad Samobor stvarno pridonio tome da imamo tako mali postotak nezaposlenih, bojim se da je tu više pomogla Irska, Njemačka i ostale zemlje u okruženju. Postoji jedna grupa nezaposlenih koja će se teško odlučiti na put u Irsku, a i teško će dobiti posao samo tako u bilo kojem obrtu ili poduzeću, a radi se o ženama koje su prešle nekakvu pedesetu godinu i iz nekih okolnosti su ostale nezaposlene, nemaju još uvjete za mirovinu, pa me jedna takva grupa zamolila da postavim pitanje na Gradskom vijeću. Da li će Grad Samobor u neko dogledno vrijeme provesti mjeru koja se već počela ponavljati, Međimurska županija da je to uvela, da se uvede neka kategorija gerontodomaćica, znači žena koje bi pomagale i njegovale ljude koji se nisu odlučili za dom nego ostaju u svojim kućama, a pruža im se na dnevnoj bazi nekoliko sati pomoći oko pospremanja, kuhanja i, eventualno, osobne njege. Znači, prvo moje pitanje se odnosi da li Grad Samobor razmišlja o tome da se nekom poticajnom mjerom zaposle žene iznad pedeset godina upravo kao gerontodomaćice?

Drugo pitanje se odnosi na neko poštivanje komunalnog reda u Gradu Samoboru. Znamo svi da postoje zakoni, odluke o tome na koji način se postupa s kućnim ljubimcima, prvenstveno s psima. Mi smo svojedobno imali i neke akcije komunalnih redara, imali smo okolo po gradu i one kutije s vrećicama za skupljanje izmeta od kućnih ljubimaca i sve ostalo. Međutim, sada se u zadnje vrijeme primjećuje da je ta strogoća popustila, da ljudi puštaju pse bez nadzora da šeću gradom, dolje u Žumberačkom naselju šeće se neki ogromni pas od jedno osamdeset kila bez nadzora, tu po Trgu kad sjedite na kavi dosta pasa ima koji šeću okolo bez uzice i uništavaju okoliš. Zanima me da li će se nešto po tom pitanju poduzeti i da li će se komunalni redari na neki način natjerati da tu malo više reda uvedu?

**Zamjenica gradonačelnika Sanja Horvat Iveković:** - Dakle, mi smo u suradnji sa susjednim gradovima, Gradom Sv. Nedeljom, Općinom Stupnik i našim Crvenim križem zajedno se prijavili na natječaj Ministarstva demografije, obitelji i socijalne politike vezano uz onaj projekt Zaželi, a gdje je planirano zaposliti oko tridesetak žena na cjelokupnom području, upravo vezano na taj projekt gerontodomaćica. Evo, jučer je kod nas bila državna tajnica u Samoboru, gdje je predstavljena jedna od mjera koju raspisuje Ministarstvo demografije, a vezano uz korištenje Europskog socijalnog fonda za mjeru koja se tiče vrtića, vrtići za skladniji život. Tako da pratimo te natječaje i uvijek se nastojimo kandidirati, tako da smo se kandidirali i na taj projekt Zaželi, ali čekamo zapravo informacije da li smo prošli na tome projektu, jer se čekalo da se oslobode dodatna sredstva. Naravno, treba ovdje upozoriti da mi spadamo u tu skupinu visoko razvijenih sredina, dakle, u četvrtu skupinu tzv. indeksacije, gdje se gleda razvijenost sredine, tako da se nadam da nas to neće onemogućiti, jer nas to dosta puta na nekim natječajima na neki način onemogući da prođemo, jer se smatra da smo dosta razvijeni. Vjerujem da ćemo ipak u ovom projektu proći, jer se upravo sada radi na tome da li će se uvrštavati i predstavnike jedinica lokalne samouprave koji spadaju upravo u to četvrtu kategoriju, vjerujemo da ćemo proći i da će se upravo ova teško zaposliva skupina žena zaposliti i da će pronaći svoje zaposlenje kako ste rekli.

**Zamjenik gradonačelnika Željko Stanec:** - Mi mijenjamo tu Odluku o komunalnom redu, koja propisuje način na koji se drže domaće životinje i sve to. Da li se ona u potpunosti primjenjuje, sigurno da ne. Puno puta sam znao apelirati na same vlasnike domaćih životinja, da bi u principu najbolji regulatori trebali biti upravo oni, jer i oni su odgovorni za držanje svojih kućnih ljubimaca. Imamo te određene aktivnosti komunalnog redarstava, pogotovo na javnim površinama, vrtićima gdje se igraju naša djeca, tu su jedne, mogu reći, strože kontrole radi higijenskih i drugih uvjeta i tu naši komunalni redari na temelju Odluke i kažnjavaju vlasnike domaćih životinja, odnosno pasa koji se ne pridržavaju tih mjera. Po parkovima smo i postavili, ali ponovno apeliram na ljude, jer nam to doslovce traje tjedan do dva, one vrećice za izmete, ili neodgovorni to pokidaju, tako da je to jedan posao kojeg treba stalno popravljati i poboljšavati. Još jednom apeliram isključivo na same vlasnike, a bez kazne se naravno niti ne postižu efekti, ali isključivo neodgovorni bi trebali biti sami vlasnici.

**Vladimir Skendrović (HDZ):** - Najprije ću se zahvaliti vama predsjedniče na vremenu koje ste posvetili da upriličimo jedan sastanak i dogradonačelnici koja je također bila prisutna, a upravo je to razlog da možda danas, barem s moje strane, je značajno manji broj pitanja na Aktualnom satu, pretpostavljam i samih rasprava po točkama, jer smo neke stvari, barem ja mislim, otvoreno u dijalogu pojasnili. To je samo znak da jedan dio vladajuće garniture ima sluha za neke stvari i da to može ići u dobrom smjeru. Htio sam samo ponoviti dva pitanja, da čuju svi vijećnici i mediji, ja sam konkretan odgovor dobio od pročelnika, ali obzirom da je bila komunikacija dosta intenzivna između mene i pročelnika Džepine, oko otvorenih natječaja za sredstva. Da li ste vi pročelniče, temeljem onih prijedloga, aplicirali u zadanim rokovima? Radi se o dva natječaja, jedan je bio za mjeru do 8.5., temeljem koje bi nam bilo omogućeno da, naravno, uz sve ostalo uspijemo dobar dio sredstava za dogradnju vrtića u Bregani riješiti, a drugi je bio nešto manja mjera, ali ne zanemariva, za cikloturizam. To nije uvjetovano nekim posebnim predradnjama, dosta toga je vrlo jednostavno bilo rješivo, to je jedno pitanje.

Drugo pitanje je bilo vama dogradonačelniče, kada sam na vašoj emisiji Tribina gradonačelnika imao jednu, ne polemiku, nego razgovor. Vi ste tada rekli da nemate ništa protiv, dapače, pa bih ja zamolio, da li mi možemo dogovoriti, ne sa mnom osobno, nego s cjelokupnom oporbom, koje ipak ima nešto više od jedne trećine u ovom sazivu, da barem jednom mjesečno napravimo jednu pilot emisiju, da budemo zajedno gosti i odgovaramo na pitanja u jednom demokratskom duhu, da još na jednu razinu više dignemo transparentnost, razmišljanja načina rada u Gradskom vijeću Grada Samobora.

**Pročelnik Marinko Džepina:** - Kao što je vijećnik Skendrović rekao, mi smo u intenzivnom kontaktu bili i svi oni projekti koji se nude od strane fondova Europske unije mi u Gradu Samoboru revno to pratimo, dnevno, da tako kažem, i nalazimo se svaki dan i razgovaramo o svakom projektu koji se objavi, da li na mrežnim stranicama Grada, da li u županiji ili šire. Ono što bih rekao jest da smo prijavili Dječji vrtić Bregana u iznosu od dva milijuna kuna i to je otišlo prije desetak dana. Znači, ispoštivali smo rokove, a isto tako i za ovaj drugi projekt. Mi nismo stali na tome, a to ćete možda vidjeti u izvještaju i to ćemo spomenuti, naravno, u 2017., što smo napravili, ali zapravo i u 2018. već smo pokrenuli nekoliko projekata. Evo, zadnji ovaj WiFi projekt koji pokrećemo. Znači, intenzivno radimo, pratimo da nam nešto ne bi promaknulo, ali u svakom slučaju bit ćemo zahvalni svima vama koji nam na vrijeme javite, ako mi slučajno nešto propustimo, da na taj način možemo biti u kontaktu i zajedničkim snagama prijavljivati sve projekte i, naravno, na taj način omogućiti i građanima i Gradu Samoboru da pospješe svoj boljitak.

**Zamjenik gradonačelnika Željko Stanec:** - Da, točno što se tiče neke transparentnosti i svega toga, vi ste me nazvali u emisiju na Radio Samobor i ja sam odgovorio da stvarno nemam ništa protiv da i vi sudjelujete zajedno sa mnom na Tribini gradonačelnika. Ovo što vi sada predlažete, mislim da to ne bi imalo apsolutno nikakve veze s Tribinom gradonačelnika, jer to bi onda trebali nazvati možda Tribina Gradskog vijeća, onda bi možda to imalo nekakvog efekta. Osobno nemam ništa protiv da vi, možda Damir Skok, predstavnici neke stranke, ili Irena Franceković, dođete u neku od ovakvih emisija, godišnje možda jedanput, možda dva puta, osobno nemam ništa protiv, ali sada da se to pretvori da oporba dolazi na Tribinu gradonačelnika mislim da to nema svrhe, onda bi to trebali nazvati Tribina Gradskog vijeća. To bi morali onda s vlasnikom Radio Samobora razmišljati na koji način bi onda on to stavio u svoje neke financijske okvire, troškove, i mogao ponuditi novu tu varijantu. Vi ste jednom prilikom čak nešto iskazali da bi trebalo tim medijima i neka sredstva ukinuti. Ne znam, trebali bi porazgovarati s vlasnikom Radio Samobora pa vidjeti, osobno nemam ništa protiv toga, ali to onda treba nazvati Tribina Gradskog vijeća.

**Vladimir Skendrović:** - Vaš odgovor na toj emisiji nisam shvatio na ovaj način koji ste sada rekli, mislim da je bio dijametralno suprotan i moram ispraviti netočan navod. Možda vi niste dovoljno dobro pročitali neke materijale, ali ja sam u jednom od amandmana na Proračun za 2018., ne smanjio, nego sam povećao, dao prijedlog povećanja sredstava. Ja ne kažem da nije transparentno, to od mene sigurno niste čuli. Ja kažem da na taj način želimo za još jednu stepenicu podići transparentnost, to je bitno različito od onoga što vi kažete. Kako će se emisija zvati, da li će se zvati Tribina gradonačelnika, onda zašto ne gostuje samo gradonačelnik ili vi, zašto gostuju pročelnici? Onda možemo reći da je to Tribina pročelnika. Dakle, ako se eksplicite obraćamo na samo jedno ime i prezime onda se moramo toga držati u cijelosti. Ja nemam ništa protiv, ne gajim ja iluzije da ćemo mi zajedno stati na istu stranu i da ćete vi dozvoliti da vam netko protuslovi, jer to je samo pucanje medija četiri godine, i ja to prihvaćam kao takvo, to je vaše pravo, ali se, naravno, s time ne slažem i to sam uvijek spreman javno iskazati, jer imam isto na to pravo.

**Damir Skok:** - Samo jedno pitanje koje sam dva puta postavio, ali nikako da uđe u zapisnik. To je bio konkretan prijedlog i prošli puta, o zajedničkoj, odnosno proslavi Praznika rada, 1. svibnja, za sve građane Grada Samobora, o jednoj centralnoj proslavi. Koliko znam, trenutno se radi jedna od HSS-a, jedna od SDP-a, što je u redu i legitimno je, sve je u redu, ali mislim da bi stanovnici i radnici Grada Samobora zaslužili da napravimo jednu centralnu veselicu koja nije stranački obojana, jer ljudi se ženiraju doći koji puta, a u tradiciji radništva, u tradiciji Praznika rada je upravo to da se svi ljudi skupe, bez obzira na bilo kakvu pripadnost i da se proslavi taj praznik. Ja sam dva puta postavio kao pitanje, a nikad nisam dobio odgovor pa bih vas zamolio za taj odgovor. Da li postoji mogućnost da to napravimo za Grad Samobor i njegove građane?

**Predsjednik Gradskog vijeća Miran Šoić:** - Vidjet ćemo s ostalim strankama kakav je stav.

**Lovro Mihelić (HDZ):** - Samo dva kratka pitanja. U kojoj nam je fazi tužba za neisporuku vatrogasnog vozila DVD-u Rude?

U kojoj je fazi upis u Zemno-knjižnom odjelu novog autobusnog kolodvora?

**Zamjenik gradonačelnika Željko Stanec:** - Da bih mogao sigurno odgovoriti na ova pitanja trebam imati neke najnovije podatke, koje nemam, pa će vijećnik Lovro Mihelić dobiti pismenim putem odgovore.

**Zlatko Rešetar (Most):** - Jedno pitanje vezano uz prometnu kulturu u gradu Samoboru. Nekoliko zadnjih tjedana, vozeći se kroz Samobor, čini mi se kao da su Samoborci zaboravili onu osnovnu kulturu da ne parkiraju na prometnim križanjima, da ne parkiraju na zelenim površinama, pogotovo čim se maknete malo više od centra grada to se još i povećava. Interesira me da li prometni redar može postati malo više mobilniji pa da obilazi i okolna naselja? Ako je potrebno zaposliti još jednoga, sigurno će svoju plaću vrlo brzo opravdati i zaslužiti.

**Zamjenik gradonačelnika Željko Stanec:** - To je konstatacija i prijedlog, nemam odgovor na to.

**Predsjednik Gradskog vijeća Miran Šoić:** - Ima li još netko za Aktualni sat? Ako nema, predlažem da završimo naš Aktualni sat i da pređemo na dnevni red kojeg smo usvojili za ovu sjednicu.

**Predsjednik Gradskog vijeća Grada Samobora zaključuje Aktualni sat te se prelazi na rad po usvojenom dnevnom redu.**